สังคมข่าวหุ้น
*หุ้นกลุ่มธนาคารพาณิชย์ทยอยแจ้งงบไตรมาส 2/2561 เกือบครบแล้ว ล่าสุด แบงก์กรุงเทพของเสี่ยโทนี่ ชาติศริ โสภณพนิช หักปากกาเซียน โชว์กำไรสุทธิกว่า 9,194 พันล้านบาท เพิ่มขึ้น 14.3% ขณะที่บรรดาโบรกฯ ต่างคาดการณ์กันไว้ว่าจะเพิ่มเพียง 4% ส่วน “ไทยพาณิชย์” ภายใต้แม่ทัพ “อาทิตย์ นันทวิทยา ก็มีกำไรกว่า 1.11 หมื่นล้านบาท แม้จะปรับลดลงเล็กน้อย แต่ก็ดีกว่าที่ตลาดต่างได้คาดการณ์กันไว้ เช่นเดียวกัน มีเพียงแบงก์ทีเอ็มบี ที่กำไรออกมาต่ำกว่าคาดการณ์ไปบ้าง
20 ก.ค. 2561

คาเฟอีน
*หุ้นกลุ่มธนาคารพาณิชย์ทยอยแจ้งงบไตรมาส 2/2561 เกือบครบแล้ว ล่าสุด แบงก์กรุงเทพของเสี่ยโทนี่ ชาติศริ โสภณพนิช หักปากกาเซียน โชว์กำไรสุทธิกว่า 9,194 พันล้านบาท เพิ่มขึ้น 14.3% ขณะที่บรรดาโบรกฯ ต่างคาดการณ์กันไว้ว่าจะเพิ่มเพียง 4% ส่วน “ไทยพาณิชย์” ภายใต้แม่ทัพ “อาทิตย์ นันทวิทยา ก็มีกำไรกว่า 1.11 หมื่นล้านบาท แม้จะปรับลดลงเล็กน้อย แต่ก็ดีกว่าที่ตลาดต่างได้คาดการณ์กันไว้ เช่นเดียวกัน มีเพียงแบงก์ทีเอ็มบี ที่กำไรออกมาต่ำกว่าคาดการณ์ไปบ้าง
*ส่วนนี้ต้องจับตาหุ้นแบงก์อย่างกสิกรไทย และกรุงไทย รวมถึงกำไรรวมทั้งกลุ่มธนาคารฯ ว่าจะออกมาเท่าไหร่ และหากทั้ง 2 แบงก์ที่จะแจ้งงบวันนี้ เป็นไปตามคาดการณ์ ก็มีความเป็นไปได้ว่า กำไรรวมทั้งกลุ่ม อาจจะออกมาดีกว่าที่ตลาดได้ประมาณการกันเอาไว้ เพราะได้ตัวเลขของแบงก์กรุงเทพ ช่วยหนุนภาพรวมเอาไว้ได้
*วันก่อนหน้านี้บรรดานักลงทุนสถาบัน (น่าจะเป็นกองทุน) เข้าไปดันหุ้นในกลุ่ม ปตท. นำโดย PTT และพอวันถัดมา ก็เข้าไปดันหุ้น บมจ.ท่าอากาศยานไทย หรือ AOT ทำให้พลิกกลับขึ้นมาได้ และไม่ร่วงลงไปหลุด 60.00 บาท ขณะที่ผู้บริหารของ AOT บอกว่า ผลกระทบจากทัวร์จีนไม่ได้มีมากมายอะไร และเป็นปัญหาช่วงสั้น ขณะที่นักท่องเที่ยวรัสเซียจะเริ่มกลับเข้ามาหลังหมดฟุตบอลโลก และได้นักท่องเที่ยวอินเดียมาเพิ่มอีก เป้าการเติบโตของนักท่องเที่ยวปี 2561 ยังตามเดิม 9-10%
*หุ้นเมืองไทย แคปปิตอล หรือ MTC ของเฮียชูชาติ เพ็ชรอำไพ ปรับขึ้นมาต่อเนื่อง ล่าสุดปิด 37.50 บาท บวก 0.75 บาท หลังจากถูกคาดหมายว่า กำไตรมาส 2/2561 ทำนิวไฮอีกแน่นอน หรือกว่า 900 ล้านบาท เติบโตแบบสนั่นทุ่งพุ่ง 60% และสิ้นปีนี้มีโอกาสสูงมากที่สินเชื่อคงค้างจะขยับขึ้นมาเป็น 4 หมื่นล้านบาท และตัวเลขสินเชื่อนี้ก็น่าจะขึ้นไปแตะ 1 แสนล้านบาทในอีก 3 ปีข้างหน้าได้แน่นอน ก็ถือว่าเป็นหุ้นที่มีอัตราการเติบโตสูง หรือ Growth stock อีกตีวหนึ่ง
*ธนาคารกรุงไทย (KTB) แจ้งว่า จะพัฒนาและเพิ่มประสิทธิภาพของระบบงานอิเล็กทรอนิกส์ เพื่อรองรับปริมาณธุรกรรมที่เพิ่มมากขึ้น ในวันอาทิตย์ที่ 22 ก.ค.นี้ ระหว่างเวลา 00.01-05.30 น. ส่งผลให้ลูกค้าไม่สามารถใช้บริการบางประเภทได้ชั่วคราว รวมทั้งไม่สามารถใช้งานเว็บไซต์ www.ktb.co.th เว็บไซต์ www.contactcenter.ktb.co.th เว็บไซต์ www.preciousplus.ktb.co.th และเว็บไซต์ www.cb.ktb.co.th สำหรับบริการอื่น ๆ สามารถใช้บริการได้ตามปกติ
*หุ้นบัตรกรุงไทย หรือ เคทีซี ของคุณหมอ ระเฑียร ศรีมงคล ราคาขึ้นลงวูบวาบจริง ๆ อย่างต้นสัปดาห์ราคาร่วงไปฟลอร์ แต่ถัดมาอีก 2 วัน ราคาวิ่งกลับขึ้นมาได้แล้ว แต่เข้าใจว่า รายย่อยที่มีต้นทุนราว ๆ 30 กว่าบาท (พาร์ใหม่) น่าจะถูกบังคับขายกันออกไปหมดแล้ว น้ำตาตกใน หรือตายกันเหมาเข่งเลย และในทางกลับกัน หากใครลงไปรับที่ราคาฟลอร์ และผ่านมาถึงวันนี้ ป่านนี้คงพุงปลิ้น พุงกางกันไป การเล่นหุ้นก็แบบนี้แหละ เป็นเรื่อง Zero – sum game มีผู้แพ้ก็ย่อมมีผู้ชนะ
*ขยายธุรกิจเพิ่มอีกสำหรับ VGI หลังเข้าไปซื้อหุ้นเคอรี่ฯ ล่าสุด ทั้ง VGI และ บ.กรุงเทพโทรทัศน์และวิทยุ หรือ บีบีทีวี ผู้ดำเนินธุรกิจด้านสื่อสารมวลชนในกิจการวิทยุโทรทัศน์ เช่น สถานีโทรทัศน์ช่อง 7HD ร่วมกันจัดตั้งบริษัทร่วมทุนถือหุ้นฝ่ายละ 50% ในบริษัท บีวี มีเดีย แอดส์ จำกัด ทุนจดทะเบียน 10 ล้านบาท เพื่อให้บริการและบริหารจัดการสื่อโฆษณาและประชาสัมพันธ์ การจัดหาดารานักแสดงหรือผู้มีชื่อเสียงมาร่วมทำกิจกรรมด้านการตลาด และการใช้ข้อมูลต่าง ๆ ที่ได้รับจากธุรกิจด้านออนไลน์ประกอบการโฆษณา